सन्दीपको सीपीएलमा सनसनी ‘डेब्यु’
सन्दीप लामिछानेले क्यारेबियन प्रिमियर लिग (सीपीएल) मा सनसनसीपूर्ण सुरुआत गरेका छन् । तर उनको टोली सेन्ट किट्स एन्ड नेभिस प्याट्रियट्सले भने शुक्रबार बिहान पहिलो खेलमै गुयाना एमेजन वारियर्ससँग ६ विकेटको पराजय भोगेको छ ।
काठमाडौँ — सन्दीप लामिछानेले क्यारेबियन प्रिमियर लिग (सीपीएल) मा सनसनसीपूर्ण सुरुआत गरेका छन् । तर उनको टोली सेन्ट किट्स एन्ड नेभिस प्याट्रियट्सले भने शुक्रबार बिहान पहिलो खेलमै गुयाना एमेजन वारियर्ससँग ६ विकेटको पराजय भोगेको छ ।कप्तान क्रिस गेलले ६५ बलमा ८६ रन बनाएपछि सेन्ट किट्सले निर्धारित २० ओभरमा ५ विकेट गुमाई १ सय ४६ रन बनायो । उनले ७ चौका र ५ छक्का प्रहार गरे । टोम कुपर र बेन कटिङले समान १५ रन बनाए । गुयानाबाट वेस्ट इन्डिजका तीव्र बलर किमो पाउलले २ तथा इमरान ताहिर, सोहेल तानवीर र क्रिस ग्रिनले १–१ विकेट लिए ।सेल्ड्रोन कोट्रेलले लुक रोन्चीलाई पहिलो ओभरमै आउट गरी सेन्ट किट्सलाई सानदार सुरुआत दिलाएका थिए । त्यसमा सन्दीपले आफ्नो सनसनी सुरुआत गरे । दोस्रो ओभर बलिङ लिएर आएका सन्दीपले आफ्नो पहिलो बलमै चाडविक वाल्टनलाई मिडअनमा क्याच गराई विकेट लिएका थिए । सन्दीपको बलमा दुई बलपछि सेन्ट किट्सले खेल नियन्त्रणमा लिने मौका गुमाउन पुग्यो ।वेस्ट इन्डिजका टेस्ट ब्याट्सम्यान सिम्रोन हेटमेयरलाई सन्दीपले आफ्नो गुगली बलमा बिट गरेका थिए । तर विकेटकिपर डेभोन थोमसले स्टम्पिङ गर्ने मौका गुमाउन पुगे, जतिखेर हेटमेर १ रनमा खेलिरहेका थिए । उनै हेटमेरले ४५ बलमा ९ चौका र ४ छक्कासहित अविजित ७९ रन बनाएपछि गुयानाले १६.३ ओभरमा १ सय ४८ रन बनाउँदै खेल जितेको थियो । सन्दीपले जेसन मोहम्मदको विकेट पनि लिए । सेन्ट किट्सले १० ओभर बलिङ गर्दा आफ्नो ४ ओभरको कोटा पूरा गरेका सन्दीपले १२ रनमात्र खर्चेर २ विकेट लिँदै सानदार बलिङ गरे ।नेदरल्यान्ड्समा नेपालले वान–डे अन्तर्राष्ट्रिय क्रिकेटमा ‘डेब्यु’ गर्दै दुई खेलको शृंखला खेलेपछि सन्दीप त्यतैबाट पोर्ट अफ स्पेन लागेका थिए । सन्दीपले एमस्ट्राडममा २ खेलमा ४ विकेट लिएका थिए ।सन्दीपलाई सेन्ट किट्स एन्ड नेभिस प्याट्रियट्सले ६ महिनाअघि लन्डनमा भएको अक्सनबाट ५ हजार डलरमा खरिद गरेको थियो । सन्दीपले यसअघि दिल्ली डेयरडेभिल्सबाट इन्डियन प्रिमियर लिग र ग्लोबल टी–२० क्यानडा लिगमा मोन्ट्रियल टाइगर्सबाट खेलेका थिए ।मलेसियामा अगस्ट २९ देखि सेप्टेम्बर ६ सम्म हुने एसिया कप छनोट खेल्न सन्दीप क्यारेबियनबाट सिधै त्यहाँ आइपुग्ने कार्यक्रम छ ।